12 procent af Forsvarets Efterretningstjenestes søgninger på personer i Danmark i 2016 var ulovlige.

Det viser ny tilsynsrapport fra Tilsynet med Efterretningstjenesterne for 2016.

Forsvarets Efterretningstjeneste (FE) lavede søgningerne uden at have indhentet retskendelser, hvilket er et krav i FE-loven.

Læs også : Tilsyn: PET gemmer for længe på oplysninger

Tilsynet skriver, at "løbende stikprøvekontroller vedrørende FE's søgning i rådata" viste, at der var blevet foretaget søgninger i strid med lovgivningen.

Overholdt ikke tidsmæssige afgrænsninger

Kontrollen viste desuden, at der også har været problemer med de søgninger, hvor FE rent faktisk har indhentet retskendelser.

I 11 procent af tilfældene er de tidsmæssige afgrænsninger for søgningerne i rådata nemlig ikke overholdt.

Tilsynet med Efterretningstjenesterne trådte i kraft 1. januar 2014. Tilsynet er et særligt uafhængigt kontrolorgan, der foruden FE også fører tilsyn med Politiets Efterretningstjeneste og Center for Cybersikkerhed.

FE er en myndighed under Forsvarsministeriet.

FE har tre hovedopgaver som Danmarks udenrigs- og militære efterretningstjeneste, som national it-sikkerhedsmyndighed og som ansvarlig for den militære sikkerhedstjeneste.